stanford-oval/wikipedia huggingface dataset:
גרשון זק
ביוגרפיה

זק נולד בשנת 1909 לרב חיים ז"ק ולעדה לבית קופשטיין באימפריה הרוסית (כיום באוקראינה) למשפחה בת ארבעה ילדים. בשנת 1924 עלה לארץ ישראל עם משפחתו.
הוא החל לימודיו בבית המדרש למורים ע"ש דוד ילין בירושלים ובמקביל טיפל בהתנדבות בנוער במצוקה. לאחר סיום הכשרתו עבד כמורה ונמנה בשנת 1931 על מייסדי בית החינוך לילדי עובדים שבצפון תל אביב. הוא שימש גם כמנהל המוסד.
בשנת 1943 נמנה עם מייסדי בית הספר התיכון בתל אביב (כיום "עירוני ד'").
בנוסף נבחר זק לוועד הלאומי, היה חבר בלשכת מפא"י והיה ממקימי בית המדרש ע"ש ברל כצנלסון.
בדצמבר 1947 התעורר הצורך בהקמת כוח ימי עברי. דוד בן-גוריון הטיל את המשימה על חבר ארגון ההגנה זק, ויחד עם בכירים נוספים ממטה הארגון החל זק לגבש את המטה הימי.
ב-17 במרץ 1948 הוקם שירות הים.
במלחמת העצמאות היה מנהל וראש שירות הים, שהפך בהמשך לחיל הים הישראלי. בעת הקמת החיל פוצל התפקיד: סגן-אלוף פול שולמן החליפו כמפקד חיל הים ועסק אך ורק בפעילות מבצעית וזק נשאר ראש שירות הים שעסק בכל השאר.
באפריל 1949 פרש מהשירות וחזר לעסוק בהוראה וחינוך. מחליפו בשירות הים במשרד הביטחון למשך חודש ימים היה שמעון פרס.
בשנת 1950 ייסד זק את הכפר הירוק. ההשראה לשם הגיעה מתרגום שמו המקורי של בן-גוריון - "גרין" (יידיש: 'ירוק'). חזונו של זק בהקמת כפר הנוער היה מימוש ציונות חלוצית אשר תוביל לשילובם של צעירים עולים בחברה הישראלית.
בשנים 1960–1962 שימש כיו"ר המועצה הישראלית לתרבות ואמנות שליד משרד החינוך.
ב-1970 היה ממייסדי יד לוי אשכול.
במהלך השנים פרסם עשרות מאמרים בנושאי חינוך, בעיקר בעיתון "דבר" ובכתב העת של הסתדרות המורים בישראל "הד החינוך".
באותה תקופה ייסד את בית הספר לתיאטרון "בית צבי" ברמת גן יחד עם חיים גמזו והשניים מונו גם כמנהלי בית הספר יחד עם השחקן אהרן מסקין.
בשנת תשמ"ו הוענק לו פרס ישראל למפעל חיים בחינוך .
ליד הרפת של הכפר הירוק נוסד מוזיאון הכפר הירוק, שנקרא על שמו.
פקודת יום של ראש שרותי הים גרשון זק הנוגעת להחלטת האומות המאוחדות 29 בנובמבר 1947.
ראש השירות הימי גרשון זק מארח את דוד בן-גוריון בחיל הים, 1948.
ספרים ומאמרים

דבר ראש שרות חיל הים אל אנשי הצי, 'חיל הים ' חוברת א', יולי 1948, עמ'	3.
פקודת יום ראש שירותי חיל הים 'חיל הים', חוברת ה' נובמבר 1948, עמ'	3.
והיה מחנה חיל הים טהור, 'חיל הים' חוברת ו' דצמבר 1948, עמ'	3.
פקודת יום 29 נובמבר 1947, 'חיל הים' חוברת ו' דצמבר 1948, עמ' 14.
שירת ים חדשה, 'חיל הים', ינואר 1949, עמ' 21.
לאורה של תנועה, תל אביב: עם עובד – תרבות וחינוך ('ספרית מן המוקד'), תשמ"א.
גרשון זק	לך עשה לך חיל הים,	ימים עלי ימים - מערכות חיל הים, מפקדת חיל הים, ספטמבר 1974, עמ'	6
לקריאה נוספת

'חתן פרס ישראל גרשון זק', הד החינוך, יוני 1986, 6–9.
הערות שוליים

↑  לפי אתר חיל הים
| --- | --- |
בקרת זהויות :  NLI: 987007435706005171  ISNI: 0000 0000 2416 1344  LCCN: n84072675  VIAF: 11244944   WorldCat (עם VIAF): 11244944
דייוויד אנדרסן

| --- | --- |

אנדרסן בשנת 2009
 לידה:  23 ביוני 1980 (בן 44) מלבורן שבאוסטרליה
 עמדה:  פאוור פורוורד, סנטר
 גובה:  2.12 מטרים
 דראפט:  בחירה מספר 37, 2002 אטלנטה הוקס
 קבוצות כשחקן
 1998–1999   1999–2003   2003–2004   2004–2008   2008–2009   2009–2010   2010   2010–2011   2011–2012   2012–2013   2014   2014–2016  2016–2018   2017   2018–2020   2019   2021   2021:  ולוגונג הוקס  קינדר בולוניה  מונטפסקי סיינה  צסק"א מוסקבה  ברצלונה   יוסטון רוקטס   טורונטו ראפטורס   ניו אורלינס הורנטס   מונטפסקי סיינה   פנרבחצ'ה אולקר   שטרסבורג IG   אסוול ליון-וילרבאן   מלבורן יונייטד   אסוול ליון-וילרבאן   אילווארה הוקס   שטרסבורג   פרנקסטון בלוז  מלבורן יונייטד
דייוויד אמיל אנדרסן (באנגלית: David Emil Andersen; נולד ב-23 ביוני 1980 במלבורן, אוסטרליה) הוא כדורסלן עבר אוסטרלי-דני ששיחק בעמדות הפאוור פורוורד והסנטר בקבוצת אסוול ליון-וילרבאן מליגת העל הצרפתית.
מהלך הקריירה

את הקריירה המקצוענית החל אנדרסן בקבוצת ולוגונג הוקס האוסטרלית, ולאחר שנה חתם בקבוצת קינדר בולוניה האיטלקית, איתה זכה במספר רב של תארים במהלך 4 שנותיו בקבוצה, כולל זכייה ביורוליג במאי 2001 (באותה עונה בה מכבי תל אביב זכתה בסופרוליג). בקיץ 2002 נבחר אנדרסן במקום ה-37 של דראפט ה-NBA על ידי אטלנטה הוקס, אך מיקום זה בסיבוב השני של הדראפט אינו מבטיח חוזה עם הקבוצה, ואנדרסן נשאר באיטליה. לאחר שהקבוצה הבולונזית פשטה את הרגל בקיץ 2003 עבר אנדרסן למונטפסקי סיינה, יריבתה של בולוניה בליגה האיטלקית, ובעונה הבודדת בה שיחק בקבוצה זכה עימה באליפות איטליה נוספת.
לאחר סיינה עבר אנדרסן לצסק"א מוסקבה הרוסית, שם התפתח להיות אחד השחקנים הטובים ביותר באירופה (תחת המאמן אטורה מסינה). כבר בעונתו הראשונה בקבוצה נבחר אנדרסן לחמישיית העונה של היורוליג, לצד שארונאס יאסיקביצ'יוס, אנתוני פארקר וניקולה וויצ'יץ' ממכבי וארווידאס מצייאוסקאס מטאו ויטוריה. את העונה סיימה צסק"א עם הפסד בחצי הגמר לטאו ויטוריה. לאחר מכן זכה אנדרסן עם צסק"א בשני תוארי יורוליג: בעונת 2005/06 ובעונת 2007/08, כשבשני הגמרים זכו הרוסים בתואר על חשבון מכבי תל אביב.
לאחר 4 עונות בשורות האלופה הרוסית עבר אנדרסן לקבוצת ברצלונה מהליגה הספרדית, המשתתפת גם ביורוליג. אנדרסן היה שותף לזכייה באליפות ספרד, ובסיום עונה אחת בקבוצה חתם ביוסטון רוקטס מה-NBA.
אנדרסן, המחזיק גם בדרכון דני, נמנה עם סגל נבחרת אוסטרליה, והיה שותף לזכייתה במקום ה-7 באולימפיאדת בייג'ינג 2008. בינואר 2014 חתם בשטרסבורג עד סוף העונה. ב-11 בספטמבר חתם באסוול ליון-וילרבאן מאותה הליגה לשנתיים.
בשנת 2000 זכה במדליית הספורט האוסטרלית (אנ').
תארים > תארים קבוצתיים

עם קינדר בולוניה
זכייה ביורוליג: 2001
זכייה באליפות הליגה האיטלקית: 2001
3 זכיות בגביע האיטלקי: 1999, 2001, 2002
עם מונטפסקי סיינה
זכייה באליפות הליגה האיטלקית: 2004
עם צסק"א מוסקבה
שתי זכיות ביורוליג: 2006, 2008
מקום שני ביורוליג: 2007
4 זכיות באליפות הליגה הרוסית: 2005, 2006, 2007, 2008
3 זכיות בגביע הרוסי: 2005, 2006, 2007
עם ברצלונה
אליפות הליגה הספרדית: 2009
עם נבחרת אוסטרליה
זכייה במדליית זהב באליפות אוקיאניה: 2005
זכייה במדליית זהב באליפות אוקיאניה: 2007
תארים > תארים אישיים

חבר בחמישיית העונה של היורוליג: 2005
הערות שוליים

↑  Name: ANDERSEN, David, Award:Australian Sports Medal, itsanhonour.gov.au
| נבחרת אוסטרליה – אולימפיאדת לונדון (2012) |
| --- | --- | --- |
|  1  •  2  •  3  •  4 קרופורד •  5 מילס •  6 גיבסון •  7 אינגלס‏ •  8 ניולי •  9 דלאבדובה •  10 ברלו •   11 ורת'ינגטון •  12 ביינס • 13 אנדרסן •  14 נילסן • 15 מאריץ' • מאמן: בראון |  1  •  2  •  3  •  4 קרופורד •  5 מילס •  6 גיבסון •  7 אינגלס‏ •  8 ניולי •  9 דלאבדובה •  10 ברלו •   11 ורת'ינגטון •  12 ביינס • 13 אנדרסן •  14 נילסן • 15 מאריץ' • מאמן: בראון | אוסטרליה |
| --- | --- |
בקרת זהויות :  ISNI: 0000 0003 9207 6143  SELIBR: 233532  VIAF: 12283943   WorldCat (עם VIAF): 12283943
דואדיקורוס

| דואדיקורוס |
| --- | --- |
 שחזור של דואדיקורוס
תקופה
פליסטוקן-הולוקן כ-2,000,000–1,000 שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: ארמדילאים
משפחה:: ארמדיליים
תת־משפחה:: גליפטודוניים
סוג:: דואדיקורוס
מין:: Doedicurus clavicaudatus
שם מדעי
 Doedicurus ‏בורמייסטר, 1874

מאובן הדואדיקורוס
דואדיקורוס (שם מדעי: Doedicurus; משמעות השם: "זנב עלי") הוא סוג נכחד של ארמדיל שחי בתקופת הפליסטוקן לפני 11,000 שנים בקירוב. הדואדיקורוס היה הארמדיל הגדול ביותר שחי אי פעם, והיחיד עם אלה בזנב.
מאפיינים

היה זה יצור גדול ואיטי באורך 4 מ' ובגובה 1.5 מ'. משקלו מוערך ב-1,900-2,370 ק"ג בממוצע. היה לו ראש קטן וגוף עגלגל עם זנב כבד ונמוך ובקצהו "אלה" מקורננת, אותה הוא ניפנף כדי להבריח טורפים אפשריים, בעיקר את הסמילודון הקטלני שהיגר מאמריקה הצפונית. הוא הארמדיל היחיד אשר הכיל "אלה" בזנבו, הדומה לזנב הדינוזאור אנקילוזאורוס.
היצור חי בערבות הקדומות של הפליסטוקן-הולוקן באמריקה הדרומית, שם נמצאו מאובניו (בעיקר בארגנטינה, אורוגוואי ומישורי דרום ברזיל) וכן מאובני דלשינאים ענקיים דומים.
בתרבות

הדואדיקורוס נראה בסדרת ה-BBC: ללכת עם חיות בפרק החמישי בנופיה של הפליסטוקן בפרגוואי. הוא יונק ענקי והטורפים המקומיים כמו הסמילודון והפורוסרקוסים מפנים לו דרך בבטחה.
פרט של דואדיקורוס מופיע בסדרה "Dino-Riders".
בסרטי עידן הקרח נראים פרטי גליפטודוניים בעלי "אלה" קוצנית בקצה הזנב בדומה לזנב הדואדיקורוס, אך שהם מכונים גליפטודונים, להם היה זנב קצר אך קשיח יותר וחסר אלה.
הוא מופיע במשחקי המחשב: Jurassic World: Alive, Jurassic Park Builder, עולם היורה: המשחק, בArk: Survival Evolved ובZoo Tycoon 2 בחבילת המינים שנכחדו.
דלק מטוסים

משאית מתדלקת מטוס נוסעים בדלק סילוני Jet-1A שהיא שואבת היישר מצנרת תת-קרקעית.
דלק מטוסים או דלק תעופתי הוא דלק מבוסס על נפט המיועד לשימוש מנועים תעופתיים. דלק תעופתי ניחן ברמת זיקוק גבוהה יותר ומספק מתקף סגולי גדול וטמפרטורת הצתה גבוהה, יחסית לסוגי דלק לשימושים פחות קריטיים, כגון דלקי רכבים וגנרטורים. דלק תעופתי כולל לרוב תוספים המקטינים סיכונים להתקרחות והתלקחות ספונטנית, בנוסף לתכונות נוספות. מרבית דלקי המטוסים המזוקקים לצרכים תעופתיים הם מסוג דלק סילוני (בראשי תיבות: דס"ל) המבוססים על קרוסין נטול עופרת שמשמשים את מנועי הסילון והדיזל. דלק למטוסי בוכנה סטנדרטיים המשתמשים במצתים נקרא אווגס (באנגלית: AvGas) הם לרוב מסוג בנזין.
דלק סילוני

מרבית הדלק בשימוש תעופתי הוא מסוג דלק סילוני בשני סוגים עיקריים: Jet A-1 (שמכונה לרוב: Jet A) שהוא תערובת קרוסין נטולת עופרת, ו-Jet B שהוא תערובת קרוסין ונפטא. ה-Jet A הוא הנפוץ כיום ומשמש את מרבית מטוסי הנוסעים הסילוניים והמטוסים הכוללים מנועי דיזל.
דלק סילוני > דלק צבאי

צבא ארצות הברית פיתח שורה של סוגי דלק סילוניים לצרכיו דוגמת הJP-4,‏ JP-7 וה-JP-8. ה-JP-8 הוא הסטנדרטי להיום ומשמש כדלק המרכזי במרבית הצבאות המערביים, למטוסים וכן לכלי רכב קרקעיים מונעי דיזל.
דלקי בנזין

דלקי בנזין משמשים למנועי בוכנה המשתמשים במצתים. דלק הבנזין הנפוץ בתעופה הוא ה-100LL (‏Low-Lead‏ -מופחת עופרת) ומכונה גם 100-כחול (בשל צבע הדלק שנצבע בשביל להבדילו מדלק רגיל). דלק זה נבדל מדלקי כלי רכב רגילים לא רק בשיעור האוקטן הגבוה - 100, אלא גם בתוספים המשפרים יכולת אחסנה בטוחה בתנאים קיצוניים.
סוגי דלק נוספים

ענף התעופה מייצר זיהום סביבתי מפליטות מנועי מטוסים, בעיקר פחמן דו-חמצני, שמשוחרר לאוויר בגובה רב.
משרד המדען הראשי בישראל הוציא קול קורא להקמת מרכז ידע בתחומי דלק תעופה בר קיימא, שיעסוק בטכנולוגיות מתקדמות.
סוגי דלק נוספים > דלק ביולוגי

סוגי דלק ביולוגיים משתמשים בשיטת המרת ביומסה לנוזל ליצירת דלק הזהה בתכונותיו לדלק תעופתי רגיל ויתרונם הוא בזה שהם לא מזהמים ואין צורך בהתאמת מטוסים קיימים לשימושם. סוגי דלק אלה לא נפוצים בתעופה בגלל סיבות כלכליות ופוליטיות אך גם מפני שסוגי דלק אלה יקרים ליצור מדלק תעופתי סטנדרטי.
סוגי דלק נוספים > דלק גזי

מטוסי טורבו-מניפה מסוימים יכולים להיות מוסבים לשימוש בדלקי גז טבעי דחוס ונוזלי, אך המתקף הסגולי הנמוך יחסית שלהם מונע מהם שימוש נרחב.
סוגי דלק נוספים > דלק ירוק לתעופה – (SAF (Sustainable Aviation Fuel

אחת החלופות לדלק סילוני הוא דלק ירוק, דלק בר קיימא. זהו דלק ללא פליטות פחמן דו-חמצני, דלק שאינו מייצר זיהום, או מיצר זיהום קטן ביותר, וכמו הדלק הביולוגי, גם לגביו אין צורך בהתאמת מטוסים קיימים לשימוש בו. הדלק מיוצר משמנים ממוחזרים, בכלל זה שמן ושומן ששימשו לבישול.
עד עתה הותר השימוש ב-SAF כאחוז מסוים מתערובת הכוללת גם דלק סילוני רגיל (30– 50אחוז). חברות נוספות, המשתמשות בתערובות כאלו הן: אל על, חברת התעופה האמירטית, איתיחאד איירווייז, איירבוס, בריסל איירליינס, אמזון אייר.
טיסה טרנס-אטלנטית ראשונה, על טהרת הדלק הירוק (SAF) צפויה בסוף שנת 2023, מלונדון לניו יורק במטוס בואינג 787 של חברת וירג'ין אטלנטיק. לדברי מנכ"ל החברה (שי וייס) זהו ניסוי, שתוצאותיו יאיצו את השימוש בדלק SAF בענף התעופה, כשהשאיפה היא להגיע לאפס מזהמים עד שנת 2050.
ראו גם

דלק ביולוגי
סולר
הערות שוליים

↑  https://www.gov.il/he/departments/publications/Call_for_bids/rfp20230706
↑  משה כהן, שומרים על האוויר נקי: אל על קיימה טיסה ראשונה עם דלק בר-קיימא, באתר מעריב אונליין, 31 ביולי 2023
↑  WAM, https://wam.ae/he/details/1395302993717 (בעברית)
דגימה של דלק 100LL שנלקחה בבקבוק. הצבע הכחול משמש לזיהוי הדלק בכדי להקטין את הסיכוי לתדלוק בדלק לא מתאים.
גרשון יצחק קרישבסקי

| --- | --- |
אין תמונה חופשית
 לידה:  29 במאי 1868 ח' בסיוון תרכ"ח
 פטירה:  4 באפריל 1916 (בגיל 47) א' בניסן תרע"ו
 לאום:  יהודי
 מקום קבורה:  בית הקברות היהודי בהר הזיתים 
 תפקידים:  רופא 
 
גרשון יצחק (איזאק) קְרִישֶבסקי (לעיתים בכתיב קריטשעווסקי, קרי קריצ'בסקי; ח' בסיוון תרכ"ח, 29 במאי 1868 – א' בניסן תרע"ו, 4 באפריל 1916) היה איש העלייה הראשונה ששימש כרופא במושבות הראשונות ראשון לציון, פתח תקווה ועקרון, וכן בירושלים. סבו של עזר ויצמן.
ביוגרפיה

נולד בפלך יקטרינוסלב שבדרום-מערב האימפריה הרוסית (כיום אוקראינה) לחיים יעקב ורחל לאה קרישבסקי, נצר למשפחה חסידית מחסידות חב"ד. קיבל חינוך מסורתי, תחילה ב"חדר" ואחר כך בישיבה. כמו כן רכש לימודים כלליים. עקב מכסה בקבלת תלמידים יהודים לא התקבל ללימודי רפואה באוניברסיטה בפולטבה, ונאלץ להסתפק בלימודים בבית הספר לחובשים שבעיר.
בשנת תרמ"ח (1888) עלה האב לארץ ישראל, וכעבור שנה עלו שני בניו גרשון יצחק ומשה. גרשון יצחק שימש כחובש ורוקח בראשון לציון, בפתח תקווה וכעבור זמן בעקרון. בשנת תרנ"א (1891) נסע ללימודי רפואה באוניברסיטת שטרסבורג. הוא התמחה באוניברסיטת וירצבורג, והשתלם בכירורגיה באוניברסיטת פלרמו שבאיטליה.
באמצע שנות ה-90 של המאה ה-19 נסע לקושטא כדי לקבל הסמכה לעבוד כרופא בכל רחבי האימפריה העות'מאנית. הוא שב לארץ ופעל כרופא בירושלים מטעם ארגון "למען ציון". בשנת תרס"ב (1902) חבר לאברהם משה לונץ בהקמת בית חינוך עיוורים בירושלים. אחיו מרדכי אזרחי-קרישבסקי שימש המורה הראשון של המוסד.
בשנת תרס"ב (1902) חלה אחיו ד"ר משה קרישבסקי, ששימש כרופא במצרים, וגרשון יצחק יצא לקהיר כדי לטפל בו. לאחר מות האח נשאר גרשון יצחק במצרים, ובמשך מספר שנים שימש כרופאו האישי של החדיב (המושל מטעם הסולטאן) המצרי. בשנת תר"ע (1910) שב לארץ, השתקע בירושלים והחל לפעול בה כרופא פרטי. על מסירותו לחוליו מסופר כי פעם הוזעק לטפל ברב בחברון, אך סירב בטענה כי לא יוכל להניח לחולים השוכבים בביקור חולים, אף כי לא היה ממונה עליהם. רק לאחר לחצים ניאות לנסוע.
זמן קצר לפני תחילת מלחמת העולם הראשונה עבר קרישבסקי לפתח תקווה לשמש כרופא המושבה, אך לא הספיק לשהות בה זמן רב, ועם פרוץ המלחמה הוא גויס לצבא העות'מאני ושב לעבוד בירושלים כרופא בבית חולים למחלות מידבקות. באמצע המלחמה חלה בטיפוס הבהרות שפשט אז בצבא העות'מאני, והוכרע על ידי המחלה.
נפטר בא' בניסן תרע"ו בירושלים, ונקבר ליד קבר אביו בבית הקברות בהר הזיתים.
פעילותו למען השפה העברית

ד"ר גרשון יצחק קרישבסקי היה חבר ב"אגודת הרופאים דוברי העברית", ונבחר פעמיים להיות יושב ראש האגודה. כמו כן היה חבר ב"שפה ברורה", שממנו קם ועד הלשון העברית.
משפחתו

בתחילת שנות ה-90 של המאה ה-19 נישא ד"ר גרשון יצחק קרישבסקי לבתיה הירשפלד, שעלתה עם הוריה שמואל וגרונה לארץ ישראל בשנת 1887. כעבור עשר שנים נשא בנו של אחיה אליהו מאיר, צבי הירשפלד, את ברכה קרישבסקי, אחותו של ד"ר גרשון יצחק קרישבסקי. בשנת 1910 נפטרה אשתו בתיה ממחלת השחפת, בטרם מלאו לה ארבעים. כעבור זמן נישא ד"ר קרישבסקי בשנית לחנה יהודית לבית גוסקוב.
משפחתו > ילדיו

מאשתו הראשונה בתיה (לבית הירשפלד):
רחל (נישאה לבן דודה יצחק קרישבסקי, בנו של מרדכי אזרחי-קרישבסקי)
גרו גרא
יהודית (אשת יחיאל ויצמן)
מרדכי (מרקו) קרישבסקי, שהיה פקיד בכיר בבית החרושת למלט "נשר"
אברהם (אלברט) קרישבסקי
מאשתו השנייה חנה יהודית (לבית גוסקוב):
פנינה (נינה) (אשת המורה צבי פרח)
יעקב קרישבסקי, פקיד באפ"ק (נשוי לציפורה (פאני) פולק)
לילי קרישבסקי
הערות שוליים

↑  דוד תדהר (עורך), "אברהם משה לונץ", באנציקלופדיה לחלוצי הישוב ובוניו, כרך א (1947), עמ' 46
↑  חיים המבורגר, שלושה עולמות, ירושלים: תרצ"ט, ב', עמ' קנ"ב.
↑  על אודותיה ראו: אורי קיסרי, רחל של הקרישבסקים, מעריב, 10 במרץ 1972, המשך.
המצבה על קברו של גרשון קרישבסקי
דודו דותן

| --- | --- |

דודו דותן, 1992
 לידה:  20 בספטמבר 1949 ישראל חיפה, ישראל
 פטירה:  8 בספטמבר 2001 (בגיל 51) טורקיה טורקיה
 מקום קבורה:  בית הקברות מורשה 
 סוגה מועדפת:  קומדיה
 מדינה:  ישראל 
 תקופת הפעילות:  1967–2001 (כ־34 שנים)
 עיסוק:  שחקן, בדרן, יו"ר קרן אמ"י
 בן או בת זוג:  עירית דותן  מרים דותן 
 פרופיל ב-IMDb
 
דודו דותן (משמאל) לצד יהודה ברקן
דודו דותן (20 בספטמבר 1949 – 8 בספטמבר 2001) היה שחקן, בדרן וסופר ישראלי, יושב ראש קרן אמ"י.
ביוגרפיה

נולד בשם דוד ברגר כבן הבכור בחיפה, לאריה ברגר, עבריין שנכנס ויצא מבית הסוהר, ולשושנה ברגר שעבדה כמנהלת משק בית. היו לו עוד אחות ואח צעירים.
דותן עבר את ילדותו ונעוריו בדימונה. כילד גילה כישרונות חיקוי ומשחק ובגיל חמש עשרה, זכה במקום ראשון באחת מתוכניות תשואות ראשונות, בשיפוטה של רבקה מיכאלי. כמו כן השתתף במחזמר המלך ואני בהפקת גיורא גודיק.
במאי 1967 התגייס לחטיבת גולני. הוא בלט בממדי גופו הגדולים ובכישוריו הקומיים, ולאחר מלחמת ששת הימים נשלח לצוות הווי גולני ומשם ללהקת פיקוד צפון. דותן שוחרר מהלהקה מדי פעם כדי להופיע בהופעות פרטיות ולתמוך במשפחתו.
לאחר שהשתחרר מהצבא, הופיע דותן במחזמר "דודו השמן", בהפקתו של איתן גפני אמרגנו הראשון,  שזכה לשמו בהשראת מידותיו של דותן אז כ-130 ק"ג. עם סיום הצגת המחזה, החל דותן בדיאטה וכתוצאה ממנה השיל כ-50 ק"ג ממשקלו.
דותן פיתח סגנון ייחודי. הוא הרבה לחקות גברים ונשים. חיקוי אהוב עליו במיוחד היה של שושנה דמארי, מלבד חיקוי שירתה ותנועותיה הבליט גם את צחוקה העמוק והמתגלגל. הוא הפך להיות מנחה באירועי בידור שונים, וגם הנחה תוכניות טלוויזיה. בין היתר הנחה וניהל את תוכנית הרדיו "לצון נופל על לצון" (לצד דלית אורמיאן) בה אירח בדרנים רבים, "זה מה יש" (תוכנית שידוכים), ו"שלושה בגיגית" ברשת ג' (לצד שוש עטרי).
לפני מותו הספיק דותן להעלות הצגת יחיד בשם "שד קטן" המתארת את ימי ילדותו הקשים, הצגה שזכתה להצלחה רבה ואף המשיכה לרוץ לאחר מותו.
מלבד עיסוקיו כאמן ובדרן, הוציא דותן 17 ספרים ומדריכים שונים, בין היתר מדריך למטייל בקפריסין.
בשנת 1999, פעל להקמת קרן א.מ.י המסייעת לאמנים, ונבחר לראשות הקרן, תפקיד שאותו מילא עד יום פטירתו.
דותן נודע בעזרתו לאמנים במצוקה והרבה להופיע בהתנדבות במסגרת גופים ציבוריים. על עזרתו ותרומתו הרבה קיבל את אות הנשיא למתנדב בשנת 2001.
ביוגרפיה > משפחתו

שם המשפחה "דותן" אומץ על-ידיו מהשיר "עמק דותן", אותו שר במסגרת להקה הצבאית.
דודו דותן היה נשוי פעמיים. בצעירותו נישא לאירית בן בנימין, לימים עירית דותן, ששירתה עמו בלהקה ובעזרתו הפכה לזמרת עצמאית. לזוג נולדה בת ב-1978, מיכל דותן (שהפכה למחזאית).
מאשתו השנייה מרים נולדו לדודו דותן בן ובת. בנו יוני חלה בצעירותו בסרטן אך החלים ולימים היה למנהל סוכנות השחקנים ADD. בתו נילי היא גרושתו של אורי להבי, בנה של המעצבת דניאלה להבי.
ביוגרפיה > פטירתו

דודו דותן נפטר ב-8 בספטמבר 2001 מדום לב בעת טיול בטורקיה. ארונו הוצג בתיאטרון הבימה יום לאחר פטירתו הפתאומית. להלווייתו הגיעו מאות אמנים שבאו לחלוק לו כבוד אחרון.
כך ביטא את דמותו של דותן הזמר בני ברמן, בעת שנודע לו על פטירתו בטרם עת:
דודו דותן האיש שהצחיק, סיפר, כתב, שיחק, כתב ספרים והצגות והיה היושב ראש של ארגון אמני ישראל, ויותר מכל היה חבר לכל האמנים, האיש שתמיד חש לעזור, להתנדב, האיש שאוזנו הייתה תמיד כרויה לשמוע את כל אחד ופיו שימש את כולנו, האיש היקר הזה שכולנו אהבנו ללא מצרים נפטר מדום לב בעת שנפש בטורקיה אמני ישראל מרכינים ראשם ומבכים את חברם שהלך לעולמו.
הנצחה והוקרה

על שמו נקראו רחובות בנתניה, ברמלה, בראשון לציון, ברמת השרון ובעכו.
בנובמבר 2021, הועלה מופע לזכרו במלאת 20 שנה למותו, בתיאטרון הבימה
מספריו

הגדה לאי-סדר
הידד, אני סבא
שירים של אבא על מיכל ועל בכלל
שירים ליונתן אחי שהוא הכי אחי
כלבה ושמה נונה
חצי לאשה חצי לבעל
הידד, אני סבתא!
נסיעה טובה
שתי אצבעות על המפה
זה קורה במשפחות הכי טובות
המון אבא
אמא
אבא
אני ואחי הקטן
דגדוגי דגים
האו האו
לצון נופל על לצון
שד קטן – אוטוביוגרפיה - עובד למחזה תיאטרון בבימוי של רמי דנון
דיסקוגרפיה

דודו דותן שר ומספר לילדים, 1971
דודו דותן בהופעה פומבית, 1973
דודו דותן בהופעה פומבית (תוכנית חדשה), 1973
דודו דותן ב"צוותא", 1982
אגדות מבולבלות שמספר דודו דותן, 1985
הערות שוליים

1 2 3  רן בוקר, במלאת 20 שנה למותו: מופע לזכרו של דודו דותן ז"ל, באתר ynet, 3 בנובמבר 2021
↑  על התוכנית לצון נופל על לצון
↑  איתי חכמה, הבת של דודו דותן שותפה בשיגור החללית הישראלית הראשונה לירח, באתר Xnet‏, 7 באוגוסט 2018
↑  הקבר של דודו דותן בבית הקברות מורשה, באתר BillionGraves
↑  ציפי שוחט, השחקן דודו דותן מת מדום לב בעת חופשה בטורקיה, באתר הארץ, 9 בספטמבר 2001
| --- | --- |
בקרת זהויות :  NLI: 987007303440605171  ISNI: 0000 0000 6694 8217  LCCN: n82219581  MusicBrainz: 09847131-a110-49b7-b6e9-07645af978fd  VIAF: 53048112   WorldCat (עם VIAF): 53048112 
רחל הרמתי (מימין) דודו דותן (באמצע) וציפי שביט (משמאל), 1986
עטיפת הספר "שד קטן"
ד"ר פפר

| --- | --- |

 סוג:  משקה מוגז
 יצרן:  Dr Pepper Snapple Group Inc.
 מפיץ:  Dr Pepper Snapple Group 
 מוצא:  ארצות הברית
 מועד הכנה ראשוני:  1885
 צבע:  שחור
 
ד"ר פפר (Dr Pepper) הוא משקה מוגז אמריקאי המשווק כבעל טעם ייחודי. המשקה נוצר בשנות ה-80 של המאה ה-19 על ידי צ'ארלס אלדרטון בעיר וייקו בטקסס ונמכר לראשונה בשנת 1885. ד"ר פפר החל להיות משווק ברחבי ארצות הברית בשנת 1904. בתחילת המאה ה-21 נמכר המשקה אף באירופה, אסיה ודרום אמריקה. למשקה גרסה ללא סוכר, דיאט ד"ר פפר, וכן שורה של טעמים נוספים תחת אותו מותג, אשר שווקו לראשונה בשנת 2000. ד"ר פפר הוא המשקה הקל הפופולרי הוותיק ביותר הנמכר כיום בעולם.
היסטוריה

על פי נתוני משרד הפטנטים האמריקאי הבקשה להכרה במשקה ד"ר פפר הוגשה ב-1 בדצמבר 1885, שנה בטרם הוגשה הבקשה למשקה קוקה-קולה. בשנת 1904 הוא החל להיות משווק ברחבי ארצות הברית, בעת התערוכה העולמית של סנט לואיס שנערכה בשנת 1904. המשקה שווק כמשקה מוגז חדש המורכב מ-23 טעמים.
את המשקה המציא רוקח יליד ברוקלין בשם צ'ארלס אלדרטון אשר עבד בבית מרקחת בעיר וייקו בטקסס. תחילה הוא הציע לבעל בית המרקחת לטעום מן המשקה והאחרון אהב את הטעם. הקונים בבית המרקחת שמעו על המשקה מפה לאוזן והחלו מבקשים את משקה ה"ווייקו". אלדרטון מסר את נוסחת המשקה לבעל בית המרקחת מוריסון וזה כינה אותו בשם ד"ר פפר. מקור שמו של המשקה אינו ברור וקיימות השערות רבות בעניין זה. אחת מהן היא כי נקרא על שם אנזים הקיבה פפסין. מסמכים שהתגלו בשנת 2009, ואשר מקורם ככל הנראה בבית המרקחת שבו נרקח לראשונה המשקה, תומכים בהשערה זו.
דוגמת משקאות מוגזים רבים אחרים בשלהי המאה ה-19 ובתחילת המאה ה-20, ד"ר פפר שווק כמשקה הממריץ את פעילות המוח ומעניק אנרגיה. על פי השערה נוספת באשר למקור שמו, תכונות נטענות אלה הן שהיוו מקור לשם. יש אף המשערים כי המשקה נקרא לכבודו של ד"ר פפר אמיתי כלשהו.
המשקה מופץ על ידי Keurig Dr Pepper, קוקה קולה ופפסיקו בהתאם לזכיינות אזורית.
היסטוריה > מאבקים משפטיים

בשנות ה-90 של המאה ה-20 נקשר שמו של המשקה במאבקים משפטיים. בשנת 1995 הנציבות הפדרלית למסחר (באנגלית: Federal Trade Commission) בארצות הברית מנעה מיזוג בין חברת קוקה-קולה לבין ד"ר פפר. ההחלטה התקבלה על יסוד ההנחה כי משקה ד"ר פפר משתייך לסוג משקאות מוגזים ייחודי, בעל טעם "פפר", ולא בטעם קולה, ולכן קוקה-קולה מנסה לרכוש מונופול בתחום משקאות מוגזים אלה.
לאחר כישלון ניסיון המיזוג בין ד"ר פפר לקוקה-קולה, התמזגו חברות ד"ר פפר וסבן אפ ויצרו את תאגיד Dr Pepper/Seven Up Inc. לאחר מיזוג זה רכשה חברת קוקה-קולה את רוב זכויות שיווק המשקה מחוץ לתחומי ארצות הברית.
בשנת 1996 הייתה חברת ד"ר פפר מעורבת שוב בסכסוך משפטי בנושא הגבלים עסקיים לאחר שהנהלת קבוצת הפוטבול דאלאס קאובויס הואשמה בכך שכרתה עם החברה הסכמים בניגוד לחוזים המחייבים של ליגת ה-NFL‏.
היסטוריה > ד"ר פפר בישראל

בישראל נמכר ד"ר פפר מ-1997 ובמשך תקופה ארוכה קשה היה להשיגו.
בעת האחרונה, החלו לשווק את המשקה מחדש בחלק מחנויות הנוחות בתחנות הדלק ובכל סניפי רשת המרכולים "טיב טעם".
כמו כן, ניתן להשיג את המשקה במרכולים שונים ברחבי הארץ.
הערות שוליים

↑  Dr Pepper: The Original "Dr Pepper Pepsin Bitters"
↑  COCA-COLA AND FTC TO SETTLE ANTITRUST LITIGATION. Federal Trade Commission
↑  Thomas Heath. "NFL, Cowboys Settle Suits, The Washington Post", December 14, 1996. p. F03.
דני פפרמן

דניאל (דני) תומאס פפרמן (נולד ב-29 באוקטובר 1943) הוא סטטיסטיקאי ישראלי,  פרופסור אמריטוס במחלקה לסטטיסטיקה באוניברסיטה העברית, כיהן מאז שנת 2013 ועד אפריל 2022 כסטטיסטיקן הלאומי וכמנהל הלשכה המרכזית לסטטיסטיקה.
ביוגרפיה

פפרמן נולד בבנימינה ב-29 באוקטובר 1943. הוא למד לשלושת תואריו האקדמיים באוניברסיטה העברית בירושלים - תואר ראשון במתמטיקה ובסטטיסטיקה ותואר שני ושלישי בסטטיסטיקה. הוא דוקטור לסטטיסטיקה משנת 1978. בשנים 1991–1993 כיהן פפרמן בתפקיד ראש המחלקה לסטטיסטיקה של האוניברסיטה העברית ובהמשך היה יו"ר וחבר בוועדות שונות באוניברסיטה.
בעבר לימד מתמטיקה במשך חמש שנים בבתי ספר תיכוניים בירושלים ובקריית גת, ועבד בלשכה המרכזית לסטטיסטיקה בתפקיד ראש המחלקה לניתוח סטטיסטי ומאגר הנתונים.
בשנים 2005–2007 כיהן בתפקיד נשיא האיגוד הישראלי לסטטיסטיקה. בשנים 2013–2015 כיהן כנשיא האיגוד הבין-לאומי לסטטיסטיקה של סקרים (IASS).
כיום הוא פרופסור אמריטוס של האוניברסיטה העברית ופרופסור במכון למחקר בסטטיסטיקה של אוניברסיטת סאות'המפטון שבאנגליה. מה-8 באפריל 2013 עד אפריל 2022 כיהן כסטטיסטיקן הממשלתי וכמנהל הלמ"ס. ב-2016 שונה שמו של התפקיד ל"סטטיסטיקן הלאומי".
חבר באגודת הסטטיסטיקה האמריקאית וחבר נבחר במוסד לסטטיסטיקה בין-לאומית (ISI).
מתגורר במבשרת ציון. אב לשתי בנות.
מחקרים ופרסומים

עבודתו המחקרית של פפרמן מתמקדת בסטטיסטיקה יישומית ובסטטיסטיקה רשמית. הוא תרם באופן ניכר לנושאי מחקר מגוונים: היסק אנליטי מסקרים מדגמיים מורכבים, שיטות לניכוי עונתיות, אומדן מגמה, אמידת אזורים קטנים, מחקרי תצפית, דגימה לאיסוף מידע ואי-השבה. כיום עוסקת עבודתו בפיתוח שיטות סטטיסטיות להפקת סטטיסטיקה רשמית: שימוש באמידת אזורים קטנים, שיפור יעילותם של מדגמים בסקרים, שימוש בביג דאטה בסטטיסטיקה של תחבורה ובמדדי מחירים.
פרסם מעל 60 מאמרים מדעיים בכתבי עת סטטיסטיים מובילים ושימש כעורך חבר של כתבי העת: The Journal of Statistical Planning and Inference, Biometrika
The Brazilian Journal of Probability and Statistics, Survey Methodology, The Journal of Survey Statistics and Methodology. הוא גם היה העורך הראשי של שני ספרים בנושא סקרי דגימה.